*Tämä artikkeli käsittelee 1970-luvulla perustettua lauluyhtyettä. Agitprop oli myös eräs Neuvostoliiton virasto.*

**Agit Prop** oli 1970-luvulla perustettu suomalainen kommunistinen lauluyhtye. Nimi tulee sanoista agitaatio ja propaganda.*lähde?*

Poliittinen laululiike
----------------------

1970-luvun vasemmistolaisen poliittisen laululiikkeen ja varsinkin Agit Propin syntyyn vaikutti perustajiensa folktausta: perustajajäsenillä Pekka Aarniolla ja Launiksen veljeksillä (Tapanilla, Martilla eli Cuculla ja Anterolla) oli kokoonpano nimeltään "Guldgurkorna" ja Sinikka Sokalla "Sinkat" (puhelimessa väärin kuultu nimi "Sinikat" sai sitten jäädä muotoon "Sinkat"). Kaikki olivat tuttuja keskenään jo rippikouluajoilta ja Töölön seurakunnan Mustasaaresta, jossa oli mukana myös edellisiä hieman nuorempi Hannu Nurmio. Muun muassa Linnanmäen kalliolla kokoontui 1960-luvun loppupuolella folk-klubi, jossa istuskeltiin ja kuunneltiin heidän lisäkseen myös muun muassa Hectoria. Voimakas politisoituminen 1970-luvun alussa vei mukaansa ja Suomen kommunistisen puolueen Leninin satavuotisjuhlia voidaan pitää laululiikkeen alkuna.

Perustaminen
------------

Sinikka Sokka, Pekka Aarnio ja Martti Launis lauloivat omien kokoonpanojensa lisäksi myös yhdessä, ja kun mukaan tuli vielä Kiti Neuvonen oli Agit Propin runko koossa. Varsinaisesti Agit Prop oli alun perin Uudenmaan sosialistisen nuorisoliiton (USNL) ohjelmatoimintaa johtamaan perustettu osasto ja toiminnassa oli mukana lukuisia eri henkilöitä. Agit Prop -yhtyeenä sittemmin tunnettu ryhmä syntyi Berliinin II poliittisen laulun festivaalia varten vuonna 1971. Esiintyminen oli menestys ja siitä uutisoitiin laajasti kotimaan lehdistössä. Kvartettia kysyttiin ahkerasti esiintymään eri tilaisuuksiin. Kokoonpanossa tapahtui muutoksia. Kiti Neuvosen tilalle tuli Anu Saari noin vuoden ajaksi ja hän oli mukana myös ensimmäisellä levyllä. Monna Kamun korvattua Anu Saaren kvartetti sai kuuluisimman muotonsa. Agit Propista tuli yksi taistolaisen liikkeen julkisista keulakuvista.

Levytykset
----------

Agit Prop levytti Love Recordsille kaksi omaa levyä: *Agit Prop* vuodelta 1972 ja *Laulu kaikille* vuodelta 1974. Lisäksi Agit Prop on mukana useilla eri kokoelmalevyillä. Yhtyeen huippukautta olivat vuodet 1972–1975, jolloin se esiintyi noin 50 kertaa vuodessa. Virallisesti yhtye ei ole koskaan lopettanut toimintaansa. Se on jatkanut konsertointia näihin päiviin asti, tosin välillä pitkinkin tauoin ja pääasiassa kaveripiirin sisäisissä tilaisuuksissa.

Comeback
--------

2000-luvulla Agit Prop on taas nostanut päätään. Ehkä osin Ultra Bran synnyttämän kiinnostuksen myötä nuoremmatkin ikäluokat ovat innostuneet Agit Propin levyistä, jotka on myös uudelleenjulkaistu CD-muodossa. Yhtye esiintyi muun muassa Työväen Musiikkitapahtumassa Valkeakoskella, Seinäjoen Provinssirockissa ja Kaustisella kesällä 2003. Yhtye oli mukana myös dokumenttielokuvassa *Kenen joukoissa seisot* vuonna 2006. Tässä yhteydessä se levytti pitkän tauon jälkeen myös uusia kappaleita, jotka julkaistiin elokuvan soundtrack-levyllä.

Vuonna 2017 sai ensi-iltansa Agit Propista kertova dokumenttielokuva *Lauluja utopiasta*. Peter von Bagh aloitti elokuvan teon vähän ennen kuolemaansa vuonna 2014, jonka jälkeen Jouko Aaltonen teki elokuvan loppuun.

Martti Launis kuoli syyskuussa 2018 ja Pekka Aarnio toukokuussa 2019. Agit Prop ilmoitti yhtyetoimintansa päättyneen Launiin kuoleman jälkeen.

Diskografia
-----------

Studioalbumit
* *Agit-propin kvartetti laulaa työväenlauluja*  (1972, Love Records)
* *Laulu kaikille*  (1974, Love Records)
* *Väinämöisen soitto*  (1977, Love Records, KOM-teatterin kanssa)
* Rauhan äiti / Avaruuslintu (1977, Love Records)

Kokoelma-albumit
* *Agit Prop 1970–1977*  (1995, Siboney)

Lähteet
-------

* Rantanen, Miska: *Olen kommunisti: Laulukvartetti Agit-Prop, Love records ja 1970-luvun poliittinen laululiike*. Pro gradu, poliittinen historia. Helsinki: Helsingin yliopisto, 1999.

### Viitteet

1. ↑  Aaltonen, Jouko: *Agit-Prop: Lauluja utopiasta*. Kirjokansi, 221. Helsinki: Suomalaisen Kirjallisuuden Seura, 2020. ISSN 2323-7392. ISBN 978-951-858-096-9.
2. ↑  Poussu, Tarmo: Arvio: Lauluja utopiasta – umpipolitisoitunut 1970-luku synnytti Suomeen "kommunistisen Abban" *Ilta-Sanomat*.  1.9.2017. Viitattu 10.9.2017.
3. ↑

Kirjallisuutta
--------------

* Alanen, Asko: Agit Propin kvartetti laulaa työväenlauluja. *Soundi* 11/2002.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Agit Prop**.
* Agit Propin esitystuotanto Suomen äänitearkistossa (1901–1999)
* YLE Elävä arkisto: Agit-Prop.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |